Palazz Pertusaa

Palazz Pertusaa, anca ciamad Cà Melza Pertusada, l’è stad un palazz a Milan fad su intorna el secol XVII. 

Ghe viveva dent la familia Pertusaa almen del 1697: gh'hann abitad dent el Luca, el Carlo, che gh'haveva denter la soa biblioteca, e Franzesch, che gh’haveva una stamparia picinina: l’era descrivud di sgent del temp come vun di edifizzi pussee bei de la soa contrada, quella de la Spiga . 

 Storia 
In principi i Pertusaa l'heven tolt in fit, l’han crompad in del 1721 de l'Ospedal Magior, che l'haveva tolt in eredità de l'Ironem Cachen. 

El cont Carlo Pertusaa g'ha fad fà denter un elegant giardin simetregh a la franzes, ciamad Erculee per via de una stata de l'Ercol che 'l copa el leon de Nemea, el giardin l’era considerad 'me vun di pussee bei de la cità, e la colonia Arcadi, che a Milan la gh'era del 1704,  e de la che el Carlo l'era el pastor per la cità la se trovava despess lì. La presenza di Arcadian l’è stada sugerida anca del desideri de dàgh legitimità a la cà Pertusada, de origin lissandrina, in di oeugg de la nobiltà local e g'ha dad al palazz el soranom de Cà di Muse.

Semper sota el Carlo, el palazz g’ha havud una gran importanza in la coltura la cità, grazzia a la soa biblioteca ben siora, che l’è stada poeu el nucli de la Biblioteca Nazzionala Braidensa, e ai prezziose collezzion d'art: la tradizzion de la pitura l’è stada portada inanz anca de Franzesch, che l'ha fad pussee moderno el palazz e l'ha tegnud una collezzion de varie scoeule italiane e anca fiaminghe. 

L’è stad in del 1874, dopo la mort del Franzesch, nevod del poeta dialetal e tradutor omonim, che el palazz l’è passad a la fameja Melza, per una relazzion che la risalva a l'Emilia Pertusada. In del 1890 l'è fada una prima reduzzion del giardin, cont un toch che l'è dad al Pio Istitut di Rachitegh, nucli del futur Gaitan Pini: anca al principi del 1900 ghe sarà un espropi comunal insì de fà una strada in tra la piazza Ferrari e 'l largh Croceta, la via Marchiondi, che anca incoeu l'è minga fornida: del 1924 un alter toch l'è vendud per fà su la Cà de la Meridiana.

In la segonda guerra mondial i bombardament di Liad l'hann lassad cont un frach de dagn e i ered di Pertusaa e di Melz scernissen de tràll sgiò, roba che fann del 1947 , e in tra el 1955 e el 1959, in sui so ruvine, tiren su una serie de abitazzion. 

 Architetura 
manzína|miniatura|Salon del Palazz
L'edifizzi el g’haveva trii pian e una faciada, progetada del Simon Canton,  che vardava in sul cors de Porta Romana : al pian terra in principi gh'era domà di fenestre strecce ma dopo del 1800 ghe meten una porta-fenestra.  El portal d'entrada, a arch, el gh'haveva un pogioeul de ferr batud, cont a sinistra un afrresch de la Vergin atribuid al Giuseppe Nuvolone.  Tri pogioeui vegniven foeura del prim pian, quell nobel, e tucc gh'haveven un para-pet, el pussee grand sora el portal. 

La faciada l'era caraterizada de colone ioneghe che sporgen, con di cariated e di bass-rilev. 

L’interno del palazz l'era in stil baroch-rococò e 'l gh'haveva di plafon dor e porte sciore e piturade de bianch, cont anca varie statue e piture. 

Se podeva andà denter de una cort picina dopo del portal, e se andava su 'na gran scala quatada de stabilidura del secol XVIII. 

 El giardin d'Arcadia 
Il giardin de l'Arcadia, incoeu privad e visitabel domà di noeuve abitazzion, l'è quell che resta de l'antigh palazz: in origin giardin a l'italiana, a mità del secol XIX l'è trasformad in d'un giardin a l'inglesa.

Despoeu de la Prima Guerra Mondiala l'è sernid de andà inanz a tutelà e a valorizà el giardin, cont el trà sgiò di costruzzion pussee noeuve e a schivànn l'edifegazzion, el tut l'è formalizad cont un'intesa del 1926 in tra el Comun, i sorelle Melzi e 'l Pio Istitut di Rachitegh, che 'l met fina anca al slongament de la via Marchiondi. 

Del giardin se va dent un restell antigh in ferr batud, ciapad forsi di ruvine del palazz originari. 

 Note 

 Alter proget 

Pertusaa